**Ministru kabineta noteikumu projekta “Tiesu ekspertu padomes nolikums” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta noteikumu projekts “Tiesu ekspertu padomes nolikums” (turpmāk – Noteikumu projekts) izstrādāts saskaņā ar Tiesu ekspertu likuma 19. panta trešo daļu, kurā noteikts deleģējums Ministru kabinetam apstiprināt Tiesu ekspertu padomes nolikumu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 2016. gada 15. martā stājās spēkā Tiesu ekspertu likums, kura 19. panta trešajā daļā noteikts deleģējums Ministru kabinetam apstiprināt Tiesu ekspertu padomes nolikumu.Saskaņā ar minētā likuma pārejas noteikumu 2. punktu līdz Ministru kabineta noteikumu spēkā stāšanās dienai, bet ne ilgāk kā līdz 2016. gada 31. jūlijam bija spēkā Ministru kabineta 2008. gada 30. jūnija noteikumi Nr. 465 “Tiesu ekspertu padomes nolikums”, ar kuriem tika noteiktas Tiesu ekspertu padomes (turpmāk – Padome) kā tiesu ekspertu pārvaldības un uzraudzības institūcijas funkcijas, uzdevumi, tiesības, sēžu norises kārtība.Noteikumu projekts precizēs Ministru kabineta 2008. gada 30. jūnija noteikumos Nr. 465 “Tiesu ekspertu padomes nolikums” noteikto, pēc būtības nemainot Padomes līdzšinējās funkcijas, uzdevumus un tiesības. Vienlaikus norādāms, ka daļa no līdz šim veiktajām Padomes funkcijām un uzdevumiem, kas bija nostiprināti Ministru kabineta 2008. gada 30. jūnija noteikumos Nr. 465 “Tiesu ekspertu padomes nolikums”, jau šobrīd paredzēti Tiesu ekspertu likumā, līdz ar to tie netiks vairs noteikti Noteikumu projektā.Saskaņā ar Tiesu ekspertu likuma 18. panta pirmās daļas ceturtajā punktā noteikto Padome uzrauga un kontrolē tiesu ekspertu darbību, kas attiecināma uz tiesu eksperta sertifikātā noteikto tiesu ekspertīžu veikšanu, proti, tā darbojas likuma ietvaros, piemēram, saskaņā ar minētā likuma 14. panta otrās daļas 11. punktu tiesu ekspertam ir pienākums ekspertīzes veikšanai izmantot Padomē reģistrētu metodi, līdz ar to, izskatot iesniegumus un sūdzības par tiesu ekspertu darbību (Tiesu ekspertu likuma 18. panta pirmās daļas 9. punkts), Padome uzraudzības kārtībā var konstatēt, vai eksperts ir izmantojis Padomē reģistrētu metodi. Papildus norādāms, ka Ministru kabineta 2012. gada 18. decembra noteikumu Nr. 943 “Ārstniecības personu sertifikācijas kārtība”78.9. apakšpunktu Padome var iesniegt priekšlikumu par sertifikāta anulēšanu sertifikācijas institūcijā, konstatējot tiesu medicīnas eksperta vai tiesu psihiatrijas eksperta rīcībā tiesu eksperta darbību regulējošajos normatīvajos aktos noteikto prasību pārkāpumus.Tāpat jāņem vērā, ka ne visi tiesu eksperti strādā tiesu ekspertīžu iestādēs, kas ir tiešās valsts pārvaldes iestādes, bet ir arī tādi valsts tiesu eksperti, kas nav nodarbināti valsts tiesu ekspertīžu iestādēs vai tiešās pārvaldes iestādēs, kā arī ir privātie tiesu eksperti, līdz ar to, Padome īsteno tiesu ekspertu uzraudzības funkciju tai ar normatīvajiem aktiem piešķirtās kompetences ietvaros. Savukārt tiešās valsts pārvaldes iestādes kompetences, tajā skaitā tās vadītāja kompetences nepastarpināti noteiktas Valsts pārvaldes iekārtas likumā.Noteikumu projektā saglabāta līdzšinējā kārtība, kādā Padomes darbs tiek organizēts gan attiecībā uz Padomes sēžu sasaukšanas un noturēšanas kārtību, gan attiecībā uz balsošanas kārtību, gan arī uz kārtību, kādā tiek nodrošināts Padomes darbs Padomes priekšsēdētāja prombūtnes laikā.Saskaņā ar Tiesu ekspertu likuma 18. panta trešo daļu Padomes darbu nodrošina Tieslietu ministrija vai tās pilnvarota persona, proti, šajā gadījumā saskaņā ar Noteikumu projektā noteikto tā būs Tiesu administrācija, kas to darījusi arī līdz šim saskaņā ar Ministru kabineta 2014. gada 30. septembra noteikumu Nr. 589 “Tiesu administrācijas nolikums” 3.3. apakšpunktu. Minēto noteikumu 4.12. apakšpunkts noteic, lai nodrošinātu funkciju izpildi, Tiesu administrācijai atbilstoši kompetencei ir uzdevumus nodrošināt Tiesu ekspertu padomes darbu. Ievērojot minēto, faktiskās darbības tiek nodrošinātas Tiesu administrācijai valsts budžeta līdzekļu piešķirto līdzekļu ietvaros.Kārtējās Padomes sēdes sasauc ne retāk kā reizi trijos mēnešos. Par kārtējo Padomes sēdi Padomes locekļiem paziņo ne vēlāk kā piecas darbdienas pirms sēdes. Līdzšinējā kārtība paredz, ka par Padomes kārtējām sēdēm paziņo ne vēlā kā 10 dienas pirms sēdes. Padomes ārkārtas sēdes sasaukšanu var pieprasīt ne mazāk kā trīs Padomes locekļi. Par ārkārtas sēdi Padomes locekļiem paziņo ne vēlāk kā vienu darbdienu pirms sēdes. Līdzšinējā kārtība paredz, ka par Padomes ārkārtas sēdēm paziņo ne vēlāk kā trīs dienas pirms sēdes. Ievērojot to, ka kopš Ministru kabineta 2008. gada 30. jūnija noteikumu Nr. 465 “Tiesu ekspertu padomes nolikums” pieņemšanas, ir paplašinājušās iespējas komunicēt elektroniski, Noteikumu projektā vairs nav nepieciešamas saglabāt ilgus termiņus paziņošanai par Padomes sēžu sasaukšanu, jo to var efektīvi izdarīt īsākā termiņā, tādējādi efektivizējot arī Padomes darbu.Noteikumu projektā noteikts, ka Padomes sēdes tiek protokolētas. Padomes sēdes protokolu paraksta Padomes priekšsēdētājs un sekretārs. Protokola oriģināls glabājas Padomē. Padomes sekretārs sagatavo Padomes sēdes protokolu un trīs darbdienu laikā pēc Padomes sēdes nosūta sēdes dalībniekiem saskaņošanai. Ja Padomes sēdes dalībniekam ir iebildumi vai priekšlikumi pie protokola, tos trīs darbdienu laikā pēc protokola saņemšanas nosūta Padomes sekretāram. Pēc iebildumu vai priekšlikumu saņemšanas Padomes sekretārs trīs darbdienu laikā padomes locekļiem nosūtīta saskaņošanai precizēto protokolu. Ja pēc precizētā protokola saņemšanas Padomes sēdes dalībnieki trīs darbdienu laikā nosūta sekretāram jaunus iebildumus vai priekšlikums, tad tos pievieno protokolam kā pielikumu. Ja iebildumi vai priekšlikumi par protokolu noteiktajā termiņā nav saņemti, tas uzskatāms par saskaņotu. Tādējādi, līdz ar noklusējuma saskaņojuma ieviešanu, ko iespējams veikt arī elektroniskā veidā, tiek efektivizēts Padomes darbs, tajā skaitā samazināta papīra dokumentu aprite.Noteikumu projekts papildināts ar vispārīgu normu par to, ka Padomei, izskatot jautājumus, kas skar tiesu ekspertu, ir tiesības pieprasīt nepieciešamās ziņas un uzaicināt tiesu ekspertu mutvārdu paskaidrojumu sniegšanai vai, ja nepieciešams, sniegt rakstveida paskaidrojumus. Ja tiesu eksperts Padomes noteiktajā termiņā nesniedz rakstveida paskaidrojumus vai neierodas uz Padomes sēdi bez attaisnojoša iemesla, Padome izskata jautājumu un pieņem lēmumu, pamatojoties uz noskaidrotajiem apstākļiem un tās rīcībā esošajām ziņām.Tāpat Noteikumu projektā paredzēta iespēja Padomes sēdes noturēt rakstveida procesā, nosakot kārtību, kādā tās tiek organizētas. Proti, Padomes sekretārs sagatavo un nosūta Padomes locekļiem jautājuma būtības izklāstu, lēmumprojektu un lēmuma pieņemšanai nepieciešamos dokumentus. Tāpat tiek paredzēts, ja kāds no Padomes locekļiem iebilst pret rakstveida procedūru konkrētā jautājuma izskatīšanā, tiek sasaukta Padomes sēde. Padomes rakstveida procedūrā pieņemto lēmumu paraksta Padomes priekšsēdētājs. Padomes sekretārs piecu darbdienu laikā nosūta Padomes locekļiem un pārstāvjiem ar padomdevēja tiesībām rakstveida procedūrā pieņemto lēmumu. Minētais paredzēts ar nolūku nodrošināt Padomes darba efektīvu norisi gadījumos, kad Padomes locekļu aizņemtības dēļ nav iespējas sēdes sasaukt klātienē, vienlaikus neatliekot jautājumu izmelšanu, kas skar Padomes kompetenci. |
| 3. | Projekta izstrādē iesaistītās institūcijas | Tieslietu ministrija, Valsts tiesu ekspertīžu birojs. |
| 4. | Cita informācija | Nav. |
|  |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Tiesu eksperti, Padome. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekta tiesiskais regulējums nemaina tiesības, pienākumus un veicamās darbības. |
| 3. | Administratīvo izmaksu monetārs novērtējums | Noteikumu projekts šo jomu neskar.  |
| 4. | Cita informācija | Nav. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Lai informētu sabiedrību par Noteikumu projektu un dotu iespēju izteikt viedokli, Noteikumu projekts saskaņā ar Ministru kabineta 2009. gada 25. augusta noteikumiem Nr. 970 “Sabiedrības līdzdalības kārtība attīstības un plānošanas procesā” ievietots Tieslietu ministrijas interneta mājaslapā 2016. gada 22. aprīlī. |
| 2. | Sabiedrības līdzdalība projekta izstrādē | Saskaņā ar Ministru kabineta 2009. gada 25. augusta noteikumu Nr. 970 “Sabiedrības līdzdalības kārtība attīstības un plānošanas procesā” 7.4.1apakšpunktu sabiedrības pārstāvjiem bija iespēja līdzdarboties, rakstiski sniedzot viedokli par Noteikumu projektu tā izstrādes stadijā. |
| 3. | Sabiedrības līdzdalības rezultāti | Sabiedrības pārstāvju viedokļi par Noteikumu projektu pēc tā ievietošanas Tieslietu ministrijas mājaslapā nav saņemti. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Padome, Tiesu administrācija. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts šo jomu neskar.  |
| 3. | Cita informācija | Nav. |

*Anotācijas III, IV un V sadaļa – Noteikumu projekts šīs jomas neskar.*

Iesniedzēja:

tieslietu ministra p.i. Dace Melbārde

17.08.2016. 09:49

1246

D. Obuka

67036833, Daina.Obuka@tm.gov.lv